SL Uradni list Evropske unije CE 45/58

Računovodske zahteve za mala in srednje velika podjetja

P6_TA(2008)0635

Resolucija Evropskega parlamenta z dne 18. decembra 2008 o računovodskih zahtevah za mala in srednje velika podjetja, zlasti mikro podjetja

(2010/C 45 E/10)

Evropski parlament,

— ob upoštevanju členov 192(2) in 232(2) Pogodbe ES,

— ob upoštevanju Okvirnega sporazuma o odnosih med Evropskim parlamentom in Komisijo z dne 26. maja 2005 (1),

— ob upoštevanju svoje resolucije z dne 21. maja 2008 o poenostavljenem poslovnem okolju za podjetja na področjih prava družb, računovodstva in revidiranja (2),

— ob upoštevanju sporočila Komisije z dne 25. junija 2008 z naslovom „Najprej pomisli na male“ — „Akt za mala podjetja“ za Evropo (KOM(2008)0394),

— ob upoštevanju mnenja skupine neodvisnih zainteresiranih strani visoki ravni za upravne obremenitve z dne 10. julija 2008 z naslovom „Zmanjšanju upravnega bremena — prednostno področje pravo družb/letni računovodski izkazi“,

— ob upoštevanju svojega stališča, sprejetega na prvi obravnavi dne 18. decembra 2008 z namenom sprejetja Direktive 2008/…/ES Evropskega parlamenta in Sveta o spremembi direktiv Sveta 78/660/EGS in 83/349/EGS kar zadeva nekatere zahteve za razkritje za srednje velika podjetja in obveznost priprave konsolidiranih računovodskih izkazov (3),

— ob upoštevanju izjave Komisije o direktivah o računovodskih zahtevah kar zadeva mala in srednje velika podjetja, podane Parlamentu na sedanjem plenarnem zasedanju 18. decembra 2008,

— ob upoštevanju člena 103(2) svojega Poslovnika,

A. ker so veljavna računovodska pravila Četrte direktive Sveta 78/660/EGS z dne 25. julija 1978 o letnih računovodskih izkazih posameznih vrst družb, ki temelji na členu 54(3)(g) Pogodbe (4) (četrta direktiva o pravu družb) in Sedme direktive Sveta 83/349/EGS z dne 13. junija 1983 o konsolidiranih računovodskih izkazih, ki temelji na členu 54(3)(g) Pogodbe (5) (sedma direktiva o pravu družb) pogosto zelo obremenjujoča za mala in srednje velika podjetja in zlasti za mikro podjetja (zelo majhna podjetja),

B. ker je skupina neodvisnih zainteresiranih strani na visoki ravni za upravne obremenitve v svojem prej omenjenem mnenju že pozvala Komisijo, naj mikro podjetja izvzame iz direktiv o računovodstvu,

1. opozarja Komisijo, da skladen in usklajen računovodski sistem v Evropski uniji pospešuje trgovino na notranjem trgu, vendar obstoječa računovodska pravila prekomerno obremenjujejo mikro podjetja, kot so majhni trgovci ali obrtniki; opozarja, da ta podjetja nimajo čezmejnega učinka na notranji trg ali na konkurenco v EU, če so dejavna predvsem v eni državi članici na lokalni ali regionalni ravni; zato bi morale države članice imeti možnost, da ta podjetja v celoti ali deloma izvzamejo iz zakonskih računovodskih obveznosti;

2. poziva Komisijo, naj predloži zakonodajni predlog, ki bo državam članicam omogočal, da iz področja uporabe četrte in sedme direktive o pravu družb izvzamejo podjetja, ki na dan svoje bilance stanja ne presegajo meje dveh od naslednjih meril:

— bilančna vsota: 500 000 EUR,

— čisti prihodki iz prodaje: 1 000 000 EUR,

— povprečno število zaposlenih v poslovnem letu: 10;

poslovne dejavnosti teh podjetij pa se izvajajo na lokalni ali regionalni ravni znotraj ene države članice;

3. poziva Komisijo, naj si še naprej prizadeva za revizijo četrte in sedme direktive o pravu družb ter naj pred koncem leta 2009 predstavi enoten evropski računovodski okvir, da bi pospešila poenostavitev in uskladitev prava družb in še posebej računovodskih pravil na notranjem trgu; opozarja Komisijo, da bo enotni standard zmanjšal upravno breme za mala in srednje velika podjetja in povečal preglednost za vse zainteresirane strani ter da je treba poenostavitev v veliki meri spodbujati tudi s strukturirano uvedbo razširljivega jezika za poslovno poročanje (XBRL — Extensible Business Reporting Language) na evropski ravni;

4. naroči svojemu predsedniku, naj to resolucijo posreduje Komisiji.

(1) UL C 117 E, 18.5.2006, str. 125.

(2) Sprejeta besedila, P6_TA(2008)0220.

(3) Sprejeta besedila, P6_TA(2008)0631.

(4) UL L 222, 14.8.1978, str. 11.

(5) UL L 193, 18.7.1983, str. 1.